*Fremmet av Vestvågøy SV*

Figurteateret i Nordland må utvikles som nasjonal kulturinstitusjon

Figurteateret i Nordland (FIN) er et anerkjent internasjonalt produksjonssenter for figurteater. Teatret har siden starten i 1991 holdt til i fiskeværet Stamsund, og har produsert rundt 20 forestillinger hvert år. De 5 ansatte ved teateret får besøk av oppimot 150 personer som arbeider i Stamsund hvert år ifm disse produksjonene. Hver produksjon «lever lenge», og i 2021 ble forestillinger laget i Stamsund vist ca 500 ganger for totalt ca 35.000 personer i 14 land.

FIN er landets største kompetansemiljø i sitt slag, og det er en viktig kulturinstitusjon for kunstnere, næringsliv og befolkning. Den sterke faglige og internasjonale forankringen er god kulturnæring og internasjonalisering i praksis. Teaterfestivalen hvert år i mai og de tre teaterkompaniene har bidratt sterkt til positiv transformasjon av Stamsund til å bli en dynamo for kreativ skaperkraft og stedsutvikling. Fiskeribedriftene og reiselivsanleggene i Stamsund drar også nytte av det varierte og gode kulturmiljøet i Stamsund.

Vestvågøy kommune bidrar med rundt en mill kr årlig, og dette utløser ca 15 mill hvert år fra fylkeskommunen, staten og andre bidragsytere. Samfunnsøkonomisk og kulturelt bidrag som figurteatret har gitt oss tilbake er betydelig siden 1991.

Figurteatret har nå stort behov for større og mer egna lokaler. Her må Vestvågøy som vertskommune og Nordland fylkeskommune som eier trå til for å bevare og videreutvikle denne unike kulturfabrikken. Nye lokaler til FIN er tilgjengelig. Det er fullført forprosjekt med arkitektforslag for ombygging og tilbygg på ei av de tradisjonsrike bryggene i Stamsund. Byggesummen er anslått til 175 mill. Nå trengs det snarest mulig et vedtak i Vestvågøy kommune og i Nordland fylkeskommune om penger til teaterbygget. Dette må på plass for å få nødvendig statstilskudd til byggeprosjektet.

Videre utvikling av figurteatret i Stamsund vil kunne gi gode ringvirkninger og stedsutvikling rundt havna ifm festivaler og besøksturisme. Det er også potensial ift næringsutvikling, internasjonal forskning og høyere utdanning knyttet til fagmiljøet som har Stamsund som produksjonssenter. Lignende tanker ligger bak bl.a. etablering av Hurtigrutemuseet i Hadsel, Skrei i Vågan og The Whale på Andøya.

Vestvågøy SV mener figurteatret i Stamsund er en nasjonal kulturinstitusjon som må utvikles videre med nye produksjonslokaler, og bli en motor i kulturbasert næringsutvikling og internasjonalt samarbeid.